《赠圣从待制》
宋代·刘敞

君居御街西，我居御街东。如何百步间，十日不相从。

君非园中植，落落千丈松。我亦湖海人，庶几孤飞鸿。

俱游人世间，俛仰岂不同。萧萧发向白，哀哀嗟转蓬。

仕固不期达，贫亦不讳穷。行当一麾去，幸识撄宁翁。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。